J E G Y Z Ő K Ö N Y V

1. *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2021. november 2-i rendkívüli nyílt üléséről***

Rendelet: 16-17/2021 (XI.3)

Határozat: 28-34/2021 (XI.2)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2021. november 2-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Szép Dániel és Szlávik Csaba képviselő-testületi tagok  |
| *Távol van:* | Zsebe Ferenc képviselő-testületi tag |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetőjeKörmendy-Szalai Mónika Irodavezető Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, az ülést 8 órakor megnyitja.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

1. Adósságot keletkeztető ügylet
Előterjesztő: **Bebes** **István** polgármester
2. 2021. évi költségvetési rendelet módosítása
Előterjesztő: **Bebes** **István** polgármester
3. Kormányengedélyhez kötött hitelfelvétel
Előterjesztő: **Bebes** **István** polgármester
4. A piacokról és vásárokról szóló 4/2011.(II.9.) önkormányzati rendelet hatályon kívül helyezése
Előterjesztő: **Bebes** **István** polgármester
5. Döntés Körmend város településrendezési eszközeinek módosításáról
Előterjesztő: **Bebes** **István** polgármester
6. Egyházashollós, Magyarszecsőd, Molnaszecsőd szennyvízelvezetése – körmendi rendszerre való csatlakozása
Előterjesztő: **Bebes** **István** polgármester
7. Körmendi Híradó 2022. évi kiadása kapcsán ajánlatkérés
Előterjesztő: **Bebes** **István** polgármester
8. Elővásárlási jog kapcsán nyilatkozattétel
Előterjesztő: **Bebes** **István** polgármester

**N A P I R E N D:**

**1./** **Adósságot keletkeztető ügylet**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a 3. napirendhez kapcsolódóan szükséges tárgyalni az előterjesztést a Képviselő-testületnek, amely ahhoz kell, hogy a fejlesztési hitelfelvétel előtt be tudják mutatni az adósságot keletkeztető ügylet során az elkövetkezendő 3 évben keletkezendő adósságállományt. A közvilágítás rekonstrukció okán igyekeznek ezt a hitelt felvenni, mint ahogy a korábbiakban volt már ehhez hasonló döntésük. Amennyiben pozitív kormánydöntés lesz, nyilván el tudják indítani a munkát, szakmai anyagot, indikatív ajánlatot tudnak kérni annak érdekében, hogy a végleges döntést meg tudják hozni.

Szlávik Csaba képviselő-testületi tagnak egy gondja lenne, szeretné megkérdezni, hogy a táblázatban szereplő 285 millió forintról szól -e az előterjesztés.

Kósi Eszter Pénzügyi Irodavezető válaszul elmondja, hogy Képviselő Úr által említett 285 millió forintról szól.

Szlávik Csaba képviselő-testületi tag további kérdésként veti fel, hogy nem a hitelfelvételt kellett volna először megszavazni, majd utána az adósságot keletkeztető ügyletről szóló napirendet?

Dr. Stepics Anita Jegyző Asszony válaszul elmondja, hogy az Áht. értelmében ezt a sorrendet kell tartani, minden esetben így kell eljárni.

Szlávik Csaba képviselő-testületi tag elmondja, hogy akkor előbb szavazzák meg azt, amit nem szavaztak még meg.

Dr. Stepics Anita Jegyző Asszony válaszul elmondja, hogy azért kell ezt először tárgyalni, mert itt kerül bemutatásra az, hogy egy később következő előterjesztésről való döntésnek milyen pénzügyi kihatása lesz. Ez az előterjesztés bemutatja az Önkormányzat bevételeit, amihez igazodik a hitel felső korlátja.

Szlávik Csaba képviselő-testületi tag elmondja, hogy véleménye szerint egyszerű falusi ésszel felfogva először meg kellene szavazni, hogy felvegyék a hitelt. Azonban, ha hivatalosan így van, akkor nem tud különösebben vitába szállni és nem is szeretne, ez lett volna a kérdése.

Bebes István polgármester arra kér mindenkit, hogy tartsák be a szabályokat. Tehát kérdés elhangzott, legyen válasz, majd újabb kérdés, várják meg míg a levezető elnök hozzájáruljon a hozzászóláshoz. Illetve szeretné kérni, hogy aki szót kap, vegye le a maszkot a könnyebb érthetőségért. Nem kívánják átírni a törvényt, ha ez a szabály, akkor ebben a sorrendben kell tárgyalniuk a napirendeket.

Szlávik Csaba képviselő-testületi tag elmondja, megértette, hogy ezek a szabályok. Ezek az apró kérdések azért merülnek fel benne jelen pillanatban, mert nem volt lehetőség arra, hogy ezeket a kérdéseket még Testületi ülés előtt feltegye a megfelelő iroda számára. Pénteken a délelőtti órákban kapták meg az anyagot, azon a napon délután már nem lehetett, majd szombat, vasárnap, hétfő ünnepnap volt, és korán reggel pedig ma testületi ülés van. Ebből a szempontból vannak fenntartásai, hogy tisztességgel tud- e szavazni ezekkel a kérdésekkel kapcsolatban.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester lezárja a napirendet, annyit tenne hozzá, hogy erről még lesz szó a továbbiakban. Ennek a szakmai részét még át lehet tekinteni, ugyanakkor, hogy ebben az évben a Kormányengedélyes hitelfelvétel el tudjon indulni, a mai napon a döntést meg kell hozniuk, ezért kéri a Képviselő-testület hozzájárulását a határozati javaslathoz. További kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**28/2021. (XI.2.) önkormányzati határozat**

Körmend Város Önkormányzata Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**2./ 2021. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy előirányzat rendezések miatt szükséges ismételten az idei költségvetési rendelet módosítása. Megjelennek azok az ágazati pótlékok, melyek időközben változtak, diákmunkával kapcsolatos források elhelyezése, kulturális szférában dolgozók béremelése, a Területi Operatív Program pályázataihoz kapott támogatások is megjelennek a tervezetben. A barnamezős beruházáshoz kapcsolódóan jelenik meg az a 247 millió forintos kiegészítő támogatás, amelyet a város azért kapott, hogy meg tudja valósítani az egykori cipőgyári épületek teljes bontását, valamint az új rendezvénytér építését. Megjelenik a Rábán aluli csapadékvíz-elvezetési projekt is, amelyhez 300 millió forint összegű támogatást kaptak, ahol az utolsó tervezői javítások történnek éppen, majd folytatódik a munka ezen a területen is, a közbeszerzésen keresztül egészen a kivitelezésig.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**16/2021. (XI.3.) önkormányzati rendelet**

Körmend Város Önkormányzata és intézményei 2021. évi költségvetéséről szóló 2/2021. (II.12.) önkormányzati rendelet módosításáról

**3./ Kormányengedélyhez kötött hitelfelvétel**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az 1. napirendi pontban elfogadták az adósságot keletkeztető ügylettel kapcsolatos határozati javaslatot, itt pedig a kormányengedélyhez kötött hitelfelvételről kell döntést hozni. 285 millió forint az az összeg, amelyről a hitelfelvétel szól, és 15 millió forint önerőt biztosítana a város a közvilágítás korszerűsítésére. A korábbi időszakokban is volt már ilyen döntés a Képviselő-testület részéről, így ez nem új keletű dolog.

Szlávik Csaba képviselő-testületi tag az előterjesztésből idézve elmondja, hogy a szürkületi órákban az elavult fényforrások miatt elsősorban a gyalogátkelők közelében fokozottan kell figyelni a gyengébb fényforrások miatt, amellyel egyetért, valóban így van. Szeretné megkérdezni, hogy ezeknél a gyalogátkelő helyeknél a fényforrások cseréje, lámpatestek illetve az égők cseréje ebben az évben megvalósul-e, vagy megvárják, míg az egész projekt el fog indulni, majd akkor fogják megoldani ezeket a problémákat?

 Bebes István polgármester elmondja, szakmailag a Városfejlesztési Irodához tartozó dologról van szó, így kérdezi Irodavezető Asszonyt, hogy kíván-e hozzászólni.

Tubolyné Balázs Nóra Irodavezető Asszony támogatná, ha ezeket árajánlat alapján korábban meg tudnák valósítani, még a projekt megindulása előtt.

Dr. Stepics Anita Jegyző Asszony válaszul elmondja, hogy ez a közbeszerzési szabályok miatt nem valószínű, hogy lehetséges, az egybeszámítási szabályok miatt.

Bebes István polgármester elmondja, hogy nem tudnak cserére lehetőséget biztosítani úgy, hogy közben egy teljesen más rendszer épül majd ki. Megoldást abban lát, ha azokat a lámpákat kicserélik, amelyek elhasználódtak, azonban ezt meg kell kérdezniük a szakembercsapattól, akik ezzel foglalkoznak, hiszen a csere nagy anyagi megterhelést jelenthet. Saját véleménye szerint is javítani kell a helyzeten, hiszen aki sötétben, szürkületben közlekedik autóval, az tudja, hogy nagyon oda kell figyelni az esetleges balesetek elkerülését illetően.

Szlávik Csaba képviselő-testületi tag elmondja, így a határozati javaslatot maximálisan támogatni tudja, ez az egy kérdés merült fel benne, és talán ebben az évben megvalósításra kerül.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**29/2021. (XI.2.) önkormányzati határozat**

Körmend város Önkormányzata Képviselő-testülete fejlesztései megvalósításhoz elhatározza hitel felvételét az alábbiak szerint.

1. Közvilágítás rekonstrukcióhoz 285.000.000 Ft.

 Futamidő: 10 év.

1. Körmend Város Önkormányzata az előterjesztés szerinti hitelfelvételhez kéri a Magyar Kormány hozzájárulását.
2. a). Körmend város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és a hitelt folyósító hitelintézet részére a hitelintézetnél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

 **A hitel biztosítéka:**

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
* valamint minden további nem nevesített költségvetési bevétel engedményezése
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /5/ bekezdésében meghatározott korlátozás alá.

b). Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a legjobb ajánlatot tevő hitelintézettel a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

**4./ A piacokról és vásárokról szóló 4/2011.(II.9.) önkormányzati rendelet hatályon kívül helyezése**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az új városi piac elkészült, november 6-án nyílik meg, üzemeltetését pedig Képviselő-testületi döntés alapján egy gazdasági társaság végzi. Továbbiakban nincs szükség a rendeleti szabályozásokra az Önkormányzat részéről, hiszen az üzemeltető Kft. alakítja ki a működés szabályait, ezért szükséges a rendelet hatályon kívül helyezése.

Szlávik Csaba képviselő-testületi tag véleménye szerint az SZMSZ-t is módosítani kell, mivel emlékei szerint van egy rész, amelyben szerepel, hogy az Önkormányzat helyi piacot működtet, így ezt is módosítani kellene.

Dr. Stepics Anita Jegyző Asszony álláspontja szerint nem kell módosítani az SZMSZ-t, hiszen közfeladat, hogy az Önkormányzat piacot működtessen. Most is ezt teszi, azonban nem saját Városgondnokságán keresztül, hanem egy cégen keresztül, melyben tulajdonos az Önkormányzat. Így nem látja ennek szükségességét.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**17/2021. (XI.3.) önkormányzati rendelet**

A piacról és vásárokról szóló 4/2011. (II. 9.) önkormányzati rendelet hatályon kívül helyezéséről

**5./ Döntés Körmend város településrendezési eszközeinek módosításáról**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Képviselő-testület ezév tavaszán, a veszélyhelyzet alatt már döntött e tárgykörben arról, hogy előzetes tájékoztatási eljárást indít a KÖ-KA bányászati tevékenysége révén előállt bányatavak településszerkezeti rendezése okán. Időközben azonban elkészültek azok a dokumentumok, amelyekkel már nem kell lefolytatni ezt az eljárást, mert rendezik a területrész bányaművelés alóli kivonását, így elindítható az eljárás a HÉSZ módosításra. Ez esetben is egy településrendezési szerződés keretében kerülne sor az eljárás megindítására.

Szlávik Csaba képviselő-testületi tag sok kérdésére kapott választ bizottsági ülésen. Egy kérdést elfelejtett feltenni, mivel jelen pillanatban árterületről van szó, szeretné megkérdezni, ha HÉSZ-t módosítanak, akkor lekerül-e a térképről, mint árterület.

Tubolyné Balázs Nóra Irodavezető Asszony véleménye szerint nem kerülhet le az árterületi megjelölés, csak más a területfelhasználási kategória kerül megállapításra.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**30/2021. (XI.2.) önkormányzati határozat**

1. Körmend Város Önkormányzata kezdeményezi az Önkormányzat településrendezési eszközeinek felülvizsgálatát a Körmend, 0131/14 hrsz. ingatlan és környezete vonatkozásában. A Képviselő-testület a felülvizsgálat során kéri megvizsgáltatni az ingatlan fejlesztéséhez szükséges, a bányaművelés során keletkezett bányató fennmaradását és csereerdősítést lehetővé tevő módosításokat. Körmend Város Önkormányzata a felülvizsgálat során kezdeményezi azt, hogy a bányató vízfelülete vízgazdálkodási terület-horgásztó (V), a környezete beépítésre nem szánt terület, különleges rekreációs terület (Kü) övezeti besorolású legyen.
2. Körmend Város Önkormányzata a Körmend, 0131/14 hrsz. ingatlant és a csereerdősítéssel érintett ingatlanokat kiemelt fejlesztési területté nyilvánítja a 314/2012. (XI.8.) Korm.rendelet 32.§ (6) bekezdés c) pontja alapján.
3. Körmend város Önkormányzata Kulcsár György (8971 Zalabaksa, Rákóczi u. 13.) kérelmezővel településrendezési szerződést köt a körmendi 0131/14 hrsz.-ú ingatlant és a csereerdősítéssel érintett ingatlanokat érintően a helyi építési szabályzat módosítására irányulóan akként, hogy a kérelmező viseli a településtervezési költségek összegét, amely **700.000 Ft+ÁFA** összeget tesz ki.
4. Körmend város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja.
5. Körmend város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

**6./ Egyházashollós, Magyarszecsőd, Molnaszecsőd szennyvízelvezetése – körmendi rendszerre való csatlakozása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2021. október 21-én lezárult az a pályázat, amely keretében Egyházashollós, Magyarszecsőd, Molnaszecsőd települések szennyvízelvezetése kiépült. Ezen rendszerek befogadója ezzel Körmend városa lett a szennyvíztisztító telepével. A beruházáshoz befogadóként korábban, hosszas vita után Körmend Város Önkormányzata azzal a feltétellel járult hozzá, hogy a 3 településnek Körmenddel megállapodást kell kötnie, mivel a körmendi szennyvíztisztító telep fogadja be a 3 település szennyvízét, úgy, hogy a telep is közben felújításra szorul. Kezdeményezték is, hogy a telep műszaki fejlesztése kerüljön be a projektbe, akkor nem került oda be a nagy költségigény miatt, azonban szükséges, hogy további forrásokat biztosítsanak a telep folyamatos karbantartására, fejlesztésére. Szükségesnek látják, hogy a megegyezés mentén a 3 település vegyen részt a szennyvíztisztító telep fenntartásában. A megállapodásban majd rögzíteni kell, milyen mértékben tudnak hozzájárulni a fenntartáshoz a települések. A Vasivíz Zrt.vel folytatják a megbeszéléseket ezzel kapcsolatban, a teherviselést illetően.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatokat hozza:

**31/2021. (XI.2.) önkormányzati határozat**

1. Körmend Város Önkormányzata Képviselő-testülete a Környezeti és Energiahatékonysági Operatív Program **KEHOP-2.2.2-15-2016-00108** **„Nyugat- és Dél-Dunántúli szennyvízelvezetési és - kezelési fejlesztés 4. (NYDDU 4)”** pályázat keretén belül az Európai Unió támogatásával elkészült S015 Körmend szennyvízelvezetési és -tisztítási rendszer bővítésének vonatkozásában jóváhagyja az alábbiakat:

I. Az ellátásért felelősök a Magyarszecsőd – Molnaszecsőd - Egyházashollós Községek Önkormányzatai és a Körmend Város Önkormányzata a KEHOP-2-2-2-15-2016-00108 pályázat keretén belül létrejött bővítés után elfogadják a korábbi ellátásért felelős (Körmend Város Önkormányzata) és a VASIVÍZ Rt. között 2005. november 11-én az S015 Körmend szennyvízelvezetési és –tisztítási rendszeren lévő önkormányzati tulajdonú víziközmű létesítmények (szennyvízcsatorna hálózatok, bővítések, szennyvízátemelők, szennyvíztisztító bővítés) üzemeltetésére létrejött Üzemeltetési Szerződés egységes szerkezetű módosítását és annak kiegészítő mellékleteit.

II. A víziközmű-szolgáltatásról szóló 2011. évi CCIX törvény 5/G. § (1) bekezdésének b) pontjára figyelemmel, az ellátásért felelősök a hivatkozott KEHOP-2.2.2-15-2016-00108 pályázat keretén belül létrejött bővítés után elfogadják, hogy a Magyarszecsőd – Molnaszecsőd - Egyházashollós Községek Önkormányzatai és a Körmend Város Önkormányzata saját és közös tulajdonába kerülő S015 Körmend szennyvízelvezetési és –tisztítási rendszer vonatkozásában az Ellátásért felelős tulajdonosok képviselője Körmend Város Önkormányzata.

**32/2021. (XI.2.) önkormányzati határozat**

Körmend Város Önkormányzata felkéri a Polgármestert, hogy folytasson tárgyalásokat a VASIVÍZ Zrt-vel, és Magyarszecsőd – Molnaszecsőd – Egyházashollós településekkel a körmendi szennyvíztisztító telep Magyarszecsőd – Molnaszecsőd – Egyházashollós településekkel történő közös fenntartása, állagmegóvása és fejlesztése tárgyában, és felhatalmazza a Polgármestert arra, hogy a körmendi szennyvíztisztító telep közös fenntartása, állagmegóvása és fejlesztése tárgyában Magyarszecsőd – Molnaszecsőd – Egyházashollós településekkel kötendő megállapodás létrejöttét követően elvállalja az ellátásért felelős tulajdonosok képviseletét, s az erre vonatkozó megállapodást megkösse.

**7./ Körmendi Híradó 2022. évi kiadása kapcsán ajánlatkérés**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Híradó városi lapot évek óta vállalkozási szerződés keretében külső vállalkozás adja ki, és látja el a kiadói feladatokat. A lap évente 18 alkalommal jelenik meg. A lap kiadására irányuló vállalkozási szerződés hatálya jár le ez év végén, ezért ajánlatkérést kell lebonyolítani a jövő évi kiadásra. Tekintettel arra, hogy a különböző anyagok ára rohamosan drágul, ezért az eddigiektől eltérően csak egy évre javasolják az ajánlatkérés alapján a szerződés megkötését, mert nagy most az árkockázat a piacon.

Szlávik Csaba képviselő-testületi tag szeretné megkérdezni, hogy a felkérteken kívül más ajánlatkérést nyújthat-e be.

Bebes István polgármester elmondja, hogy ez 3 fős, zárt ajánlatkérés, így más nem nyújthat be ajánlatot.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**33/2021. (XI.2.) önkormányzati határozat**

1. Körmend Város Önkormányzata Képviselő-testülete jóváhagyja az előterjesztéshez csatoltak szerinti ajánlatkérést a Körmendi Híradó című városi lap kiadása tárgyában, 2022. január 1- 2022. december 31. közötti időtartamra vonatkozóan.
2. Körmend Város Önkormányzata Képviselő-testülete jóváhagyja azt, hogy az 1. pont szerinti ajánlatkérés az alábbi vállalkozások részére kerüljön megküldésre:
3. Mészáros Péter ev.

 Szombathely, Stromfeld A. utca 25. III/10.

1. Reklámügynökség Marketing és Hirdetésszervező Kft.

 Szombathely, Haladás u. 7.

1. Szuperinfó Magyarország Média Kiadói Korlátolt Felelősségű Társaság

 8200 Veszprém, Házgyári út 12.

**8./ Elővásárlási jog kapcsán nyilatkozattétel**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Dr. Unger Károlyné tulajdonostárs kereste meg Körmend Város Önkormányzatát, hogy értékesíteni kívánja az Önkormányzattal közös tulajdonban lévő 33 m2 alapterületű garázs ingatlant 50%-os tulajdoni hányadát az előterjesztésben szereplő vételárért. Az ingatlan Körmenden, a IV. Béla király utca 3. szám alatt található. A határozati javaslat úgy szól, hogy az Önkormányzat nem él az elővásárlási jogával, azonban biztos benne, hogy javaslattal él a bizottság is, mivel egy olyan garázsról van szó, ahol egymás mögött állnak az autók. Így ennek megfelelően is szeretné kezdeményezni a Képviselő-testület felé a határozati javaslat módosítását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, hogy a Bizottság javaslata alapján éljen az Önkormányzat az elővásárlási jogával, ezzel a módosítással támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva elmondja, hogy a Bizottság is szintén azt javasolja, éljen az Önkormányzat az elővásárlási jogával, így támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 1 nem szavazattal elfogadja, és a következő határozatot hozza:

**34/2021. (XI.2.) önkormányzati határozat**

Körmend Város Önkormányzata Képviselő-testülete megismerte a körmendi 200/19/A/1 hrsz-ú ingatlan ½ tulajdoni hányadának értékesítésére vonatkozóan Körmenden, 2021. 09. 25. napján kelt Adásvételi szerződésben foglaltakat, és úgy dönt, hogy Körmend Város Önkormányzata **él a törvény szerinti elővásárlási jogával**, **a vételi ajánlatot elfogadja**, az Adásvételi szerződésben foglaltakat magára nézve kötelezőnek fogadja el.

További kérdés, vélemény nem hangzik el. Bebes István a Képviselő-testület nyílt ülését 8 óra 28 perckor bezárja.

K. m. f.

 Bebes István dr. Stepics Anita

 polgármester jegyző